เร่งรัดเบิกจ่ายงบฯ 10 เดือน รวมกว่า 1.34 ล้านล้านบาท
บัญชีกลางโชว์ผลงานเร่งรัดเบิกจ่ายงบฯ 10 เดือน รวมกว่า 1.34 ล้านล้านบาท สูงกว่าเป้าหมาย 2.45%
4 ส.ค. 2553

บัญชีกลางโชว์ผลงานเร่งรัดเบิกจ่ายงบฯ 10 เดือน รวมกว่า 1.34 ล้านล้านบาท สูงกว่าเป้าหมาย 2.45%
นายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่า จากการติดตามผลการเบิกจ่ายเงินภาครัฐ ประจำปีงบประมาณ 2553 ปรากฏว่า แต่ต้นปีงบประมาณ จนถึงสิ้นเดือน ก.ค. 2553 มีการเบิกจ่ายเงินในภาพรวมไปแล้ว 1.34 ล้านล้านบาท หรือ 78.95 %  สูงกว่าเป้าหมายการเบิกจ่าย   2.45 %   โดยเป็นรายจ่ายประจำ จำนวน 1.19  ล้านล้านบาท หรือ  80.79 %  สูงกว่าเป้าหมาย  2.22 %  สำหรับรายจ่ายลงทุนเบิกจ่ายได้ 1.5 แสนล้านบาท หรือ  66.90%  สูงกว่าเป้าหมาย  4.90 %    
สำหรับเงินงบประมาณที่กันไว้เบิกเหลื่อมปี  ประกอบด้วยเงินงบประมาณรายจ่ายประจำปีงบประมาณ พ.ศ. 2545 – 2552 จำนวน  2.43 แสนล้านบาท มีการเบิกจ่ายแล้ว 1.39 แสนล้านบาท หรือ  57.32 %  เงินโครงการลงทุนภายใต้แผนปฏิบัติการไทยเข้มแข็ง 2555 วงเงินรวมทั้งสิ้น 3.49 แสนล้านบาท  สามารถเบิกจ่าย  ณ สิ้นเดือน ก.ค.ที่ผ่านมาได้จำนวน 1.99 แสนล้านบาท หรือ  64.24 % ของจำนวนเงินจัดสรรไว้กว่า 3.1 แสนล้านบาท  ในส่วนนี้ได้มีการเร่งรัดการเบิกจ่ายของหน่วยงานที่ได้รับจัดสรรเงินให้เสร็จสิ้นตามเป้าหมาย  100 %  ตามแผนภายในเดือน ก.ย.2553
นายพงษ์ภาณุ เศวตรุนทร์ กล่าวอีกว่า สำหรับหน่วยงานที่ยังไม่ได้ดำเนินการก่อหนี้ผูกพันในส่วนของงบประมาณรายจ่ายประจำปีงบประมาณ พ.ศ. 2553 ขอให้เร่งดำเนินการโดยเร็ว หากไม่เร่งดำเนินการเงินงบประมาณจะถูกพับไป 
นอกจากนี้ กรมบัญชีกลางได้เตรียมเสนอมาตรการเร่งรัดการเบิกจ่ายเงินประจำปีงบประมาณ พ.ศ. 2554 รวมทั้งแนวทางในการที่จะนำวงเงินกันไว้เบิกเหลื่อมปีของงบประมาณ ปี พ.ศ. 2554 มาเป็นส่วนหนึ่งของการประเมิน   ผลการปฏิบัติราชการนอกเหนือจากผลการเบิกจ่ายเงินดังกล่าว ต่อนายไตรรงค์  สุวรรณคีรี รองนายกณัฐมนตรี ในฐานะประธานคณะกรรมการติดตามเร่งรัดการใช้จ่ายเงินภาครัฐพิจารณา ทั้งนี้ เพื่อให้มีเม็ดเงินเข้าสู่ระบบเศรษฐกิจได้อย่างรวดเร็วและต่อเนื่อง